Sydney McLaughlin-Levrone

Sydney Michelle McLaughlin-Levrone (født McLaughlin, 1999) er en amerikansk friidrettsutøver som konkurrerer i 400 meter hekk og 400 meter. Hun har vunnet fire OL-gull og fem VM-gull.

Hun representerte USA under Sommer-OL 2016 i Rio de Janeiro, der hun ble utslått i semifinalen på 400 meter hekk. Hun satte verdensrekord på 400 meter hekk med 51,90 under den amerikanske OL-uttakingen i Eugene 27. juni 2021,  og forbedret verdensrekorden (51,46) da hun vant gull på 400 meter hekk under Sommer-OL 2020 i Tokyo, som ble arrangert i august 2021. Hun vant også gull som del av stafettlaget på 4 × 400 meter.

 Idrettskarriere 
 Tidlig karriere 
McLaughlin deltok i junior-USA-mesterskapet i friidrett 2014 (U20), og kom der på andreplass på 400 meter hekk, bak Shamier Little. Hun løp der på 55,63 sekunder, cirka en måned før hun fylte 15 år. Tiden var bestenotering i verden i 14-årsklassen.Milesplit.com - Sydney McLaughlin is Too Good to Be Only 14, besøkt 26. juni 2022. Hun var for ung til å delta i U20-VM i 2014, men tiden hennes var 3 hundredeler enn vinnertiden under U20-VM. Samme år satte hun også bestenotering i verden, i 14-årsklassen, på 100 meter hekk med seniorhøyde, med 13,34 sekunder.World Athletics - Gen 10: all-round sprint star Sydney McLaughlin, besøkt 26. juni 2022.

Hun vant 400 meter hekk under USAs World Youth Trials i 2015, med 55,28 sekunder, og ble dermed tatt ut til U18-VM i friidrett 2015. Der vant hun 400 meter hekk, med ny mesterskapsrekord på 55,94 sekunder.World Athletics - Sydney McLaughlin - Results, besøkt 26. juni 2022. 

 2016 
Hun vant 400 meter og 4 x 400 meter hekk under det nasjonale mesterskapet innendørs på high school-nivå, National Scholastic Indoor Championships, og hun vant også 400 meter hekk under det tilsvarende stevnet utendørs, New Balance Nationals Outdoor. Hun vant 400 meter hekk under Junior-USA-mesterskapet i friidrett 2016, og under USA-mesterskapet i friidrett 2016 (2016 United States Olympic Trials) kom hun på tredjeplass på 400 meter hekk med ny personlig rekord på 54,15 sekunder. Tiden var også U18-bestenotering i verden og U20-verdensrekord. Hun ble tatt ut til å delta i Sommer-OL 2016, men ble der slått ut i semifinalen på 400 meter hekk, der hun løp på 56,22. 

 2017 
Som i 2016 vant hun 400 meter under National Scholastic Indoor Championships, med ny personlig rekord og mesterskapsrekord på 51,61 sekunder. Hun vant også 400 meter hekk under New Balance Nationals Outdoor, med ny mesterskapsrekord på 54,22 sekunder. Under USA-mesterskapet i friidrett 2017 kom hun på sjetteplass på 400 meter hekk. Hun satte der ny personlig rekord og U20-verdensrekord på 53,82 sekunder. 

 2018 
Hun vant 400 meter under Southeastern Conference Indoor Track & Field Championships, med ny personlig rekord og mesterskapsrekord på 50,52 sekunder.Flashresults.com - SEC Indoor Championships - Women 400 Meter Dash (Finals), besøkt 27. juni 2022. Under NCAA-mesterskapet i friidrett innendørs ble hun nummer to på 400 meter, bak Kendall Ellis, og tiden hennes på 50,36 var personlig rekord og U20-verdensrekord. Hun kom på fjerdeplass på 200 meter, og laget hennes kom på fjerdeplass på 4 x 400 meter stafett. Hun forbedret sin personlige rekord på 400 meter innendørs med over 1,8 sekunder, til 50,07 sekunder, da hun vant denne distansen under Florida Relays i mars. 

Utendørs vant hun 400 meter hekk under Southeastern Conference Outdoor Track & Field Championships, og hun vant samme distanse under NCAA-mesterskapet i friidrett. 

 2019 
McLaughlin deltok i Diamond League for første gang i 2019. Der vant hun to av stevnene, Bislett Games i Oslo og Herculis i Monaco, og ble kvalifisert til Diamond League-finalen som var Weltklasse Zürich. Der vant hun 400 meter hekk, og vant med det Diamond League 2019. Hun ble nummer to på 400 meter hekk under USA-mesterskapet i friidrett 2019, og hun deltok i VM i friidrett 2019, der hun fikk sølv på 400 meter hekk, bak sin lagvenninne Dalilah Muhammad som satte ny verdensrekord på denne distanse. McLaughlin satte personlig rekord i VM-finalen med 52,23 sekunder. I tillegg deltok hun på USAs stafettlag som vant 4 x 400 meter stafett.

 2020 
McLaughlin konkurrerte ikke i 2020.

 2021 
Hun vant 400 meter hekk under United States Olympic Trials 2020, som ble arrangert i juni 2021, og ble med det tatt ut til å delta i Sommer-OL 2020 i juli-august 2021. Det fikk hun to OL-gull; hun vant 400 meter hekk individuelt, og USA vant 4 x 400 meter stafett med McLaughlin på laget. På 400 meter hekk under OL satte hun verdensrekord og olympisk rekord i finalen, med 51,46 sekunder.

 2022 
25. juni 2022 vant hun 400 meter hekk under USA-mesterskapet i friidrett 2022, med ny verdensrekord på 51,41 sekunder.NBC Sports - Sydney McLaughlin breaks world record at USATF Champs; Allyson Felix set for worlds, besøkt 27. juni 2022. Hun forbedret denne rekorden til 50,68 sekunder da hun vant 400 meter hekk under VM i friidrett 2022. I samme VM deltok hun også på USAs stafettlag som vant 4 x 400 meter stafett.

 2023 
Hun løp for første gang 60 meter i et offisielt mesterskap i februar 2023, og etablerte der sin personlige rekord på 7,33 sekunder under The Track at New Balance. I juli vant hun 400 meter under USA-mesterskapet i friidrett 2023. Hun måtte stå over VM i friidrett 2023 på grunn av en kneskade.Olympics.com - Sydney McLaughlin-Levrone out of Athletics World Championships, besøkt 16. november 2023.

 2024 
I Sommer-OL 2024 i Paris vant hun 400 meter hekk  og hun løp på USAs lag som vant 4 x 400 meter stafett .

 2025 
I VM 2025 i Tokyo vant hun 400 meter, 19 hundredeler fra Marita Kochs verdensrekord fra 1985. Hun var også med på USAs lag som tok gull på 4 × 400 m stafett.

 Referanser 

 Eksterne lenker 


Kategori:Hekkeløpere fra USA
Kategori:Olympiske mestere for USA i friidrett
Kategori:Verdensmestere i friidrett for USA
Kategori:VM-sølvmedaljevinnere i friidrett for USA
Kategori:Verdensrekordsettere i friidrett
Kategori:Deltakere for USA under Sommer-OL 2016
Kategori:Friidrettsutøvere under Sommer-OL 2016
Kategori:Deltakere for USA under VM i friidrett 2019
Kategori:Medaljevinnere under Sommer-OL 2020
Kategori:Deltakere for USA under Sommer-OL 2020
Kategori:Friidrettsutøvere under Sommer-OL 2020
Kategori:Deltakere for USA under VM i friidrett 2022
Kategori:Deltakere for USA under Sommer-OL 2024
Kategori:Friidrettsutøvere under Sommer-OL 2024
Kategori:Medaljevinnere under Sommer-OL 2024
Kategori:Deltakere for USA under VM i friidrett 2025